**อย. และสหภาพยุโรปจัดกิจกรรม
เพิ่มขีดความสามารถการประเมินความปลอดภัยของภาชนะบรรจุอาหาร**

อย. ร่วมกับสหภาพยุโรปจัดกิจกรรม Sustained Training Mission (STM) for Thailand on Food Contact Materials and Safety Requirements applicable to recycled plastics ภายใต้โครงการ Better Training for Safer Food (BTSF) เพื่อเสริมสร้างขีดความสามารถให้กับประเทศไทยในการปฏิบัติตามกฎหมายเกี่ยวกับวัสดุสัมผัสอาหาร และพลาสติกรีไซเคิลของสหภาพยุโรป ทำให้เกิดความมั่นใจต่อความปลอดภัยต่อผู้บริโภคจากการใช้ภาชนะบรรจุและวัสดุสัมผัสอาหารที่ทำจากพลาสติกรีไซเคิล

วันนี้ (28 มิถุนายน พ.ศ. 2566) **เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เปิดเผยว่า สำนักงานคณะกรรมการอาหารและยา (อย.) โดยกองอาหารได้ร่วมกับสหภาพยุโรปจัดกิจกรรม Sustained Training Mission (STM) for Thailand on Food Contact Materials and Safety Requirements applicable to recycled plastics โดยมีผู้เชี่ยวชาญจากหน่วยงานที่เกี่ยวข้องกับการกำกับดูแลภาชนะบรรจุและวัสดุสัมผัสอาหารตลอดห่วงโซ่การผลิตเม็ดพลาสติก การผลิตภาชนะบรรจุหรือวัสดุสัมผัสอาหาร และการใช้งาน รวมทั้งด้านการประเมินความปลอดภัยวัสดุสัมผัสอาหาร ได้แก่ หน่วยงานภาครัฐ สถาบัน องค์กร ห้องปฏิบัติการตรวจวิเคราะห์ และหน่วยงานวิจัยที่เกี่ยวข้องกับการกำกับดูแลภาชนะบรรจุและวัสดุสัมผัสอาหารตลอดห่วงโซ่การผลิต ร่วมแลกเปลี่ยนความรู้และประสบการณ์กับผู้เชี่ยวชาญด้านวัสดุสัมผัสอาหารของสหภาพยุโรป ซึ่งสืบเนื่องจากที่สำนักงานคณะกรรมการอาหารและยาได้ออกกฎหมายอนุญาตการใช้ภาชนะบรรจุอาหารที่ทำจากพลาสติกรีไซเคิล โดยต้องมีการประเมินความปลอดภัยของพลาสติกรีไซเคิลที่จะนำมาผลิตเป็นภาชนะบรรจุอาหาร โดยกิจกรรมนี้มีวัตถุประสงค์เพื่อเสริมสร้างความเข้าใจในบทบาทและหน้าที่ของหน่วยงานที่เกี่ยวข้องในการปฏิบัติตามกฎหมายเกี่ยวกับวัสดุสัมผัสอาหาร และพลาสติกรีไซเคิลของประเทศไทย และแนวทางการกำกับดูแลวัสดุสัมผัสอาหารของสหภาพยุโรป รวมทั้งแลกเปลี่ยนมุมมองและข้อแนะนำจากหน่วยงานกำกับดูแลจากสหภาพยุโรป

สำหรับกิจกรรมที่จัดขึ้นในครั้งนี้ ส่งผลให้เกิดความเข้าใจที่มากขึ้นเกี่ยวกับทิศทางและแนวทางการกำกับดูแลภาชนะบรรจุ วัสดุสัมผัสอาหาร และพลาสติกรีไซเคิลของทั้งประเทศไทยและสหภาพยุโรป สามารถนำองค์ความรู้ไปพัฒนาต่อยอดมาตรการต่าง ๆ ของหน่วยงานที่เกี่ยวข้องในการตรวจสอบและกำกับดูแลความปลอดภัยด้านภาชนะบรรจุอาหารของประเทศไทยให้มีความเข็มแข็งยิ่งขึ้น รวมถึงเป็นการสร้างความร่วมมือกับหน่วยงานที่เกี่ยวข้องเพื่อประโยชน์ในการคุ้มครองผู้บริโภค ส่งเสริมความร่วมมือทางด้านวิชาการและการพัฒนากฎระเบียบ และลดอุปสรรคทางการค้า ทำให้ประชาชนเกิดความมั่นใจต่อความปลอดภัยของภาชนะบรรจุอาหารโดยเฉพาะที่ทำจากพลาสติกรีไซเคิล

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 29 มิถุนายน 2566 / ข่าวแจก 128 ปีงบประมาณ พ.ศ. 2566**